Að minnsta kosti áttatíu mótmælendur voru drepnir af öryggissveitum í borginni Bago í Mjanmar á föstudag. Herinn er sagður hafa fjarlægt líkin, og því óljóst hversu margir voru í raun drepnir. Vitni segja hermenn hafa beitt öflugum vopnum og skotið á allt sem hreyfist.
Fréttastofa BBC hefur þetta eftir vitnum. Það fréttist ekki af morðunum í Bago fyrr en í gær, þar sem margir íbúar borgarinnar neyddust til að flýja til nærliggjandi þorpa.
Læknar og aðrir heilbrigðisstarfsmenn í Mjanmar sögðu í samtali við breska sunnudagsblaðið Observer að öryggissveitir sitji fyrir þeim. Þeir hafi ítrekað verið varaðir við því að hlúa að særðum fórnarlömbum öryggissveita. Þá hafi herinn ráðist inn á sjúkrahús og heilsugæslur, leitað í sjúkrabílum og skotið að þeim, auk þess að hafa handtekið, lamið eða drepið starfssystkin þeirra, hefur Observer eftir þeim.
Nú hafa alls á sjöunda hundrað verið drepin í aðgerðum herstjórnarinnar gegn mótmælendum eftir valdaránið 1. febrúar. Herinn vill meina að stórfellt kosningasvindl hafi tryggt Lýðræðisfylkingu fyrrverandi leiðtogans Aung San Suu Kyi örugga kosningu í nóvember. Flokkurinn hlaut þá hreinan meirihluta á þingi. Herinn rændi völdum rétt áður en nýtt þing átti að koma saman, snemma morguns 1. febrúar. Þúsundir hafa verið handteknar, þar á meðal Suu Kyi og fjöldi flokkssystkina hennar.